ભારતી વોલમાર્ટના CFO, કાનૂની ટીમ સસ્પેન્ડ - NGS Business
ભારતી વોલમાર્ટના CFO, કાનૂની ટીમ સસ્પેન્ડ-કન્ઝ્યુમર પ્રોડક્ટ્સ-ઉદ્યોગવાર સમાચાર-Economic Times Gujarati
ભારતી વોલમાર્ટના CFO, કાનૂની ટીમ સસ્પેન્ડ
23 Nov 2012, 1532 hrs IST, ET Bureau
નવી દિલ્હી : વોલમાર્ટે અમેરિકાના ભ્રષ્ટાચાર વિરોધી કાયદાનો કથિત ભંગ કર્યો હોવાની તપાસ શરૂ થતા વોલમાર્ટે ભારત એકમના ચીફ ફાઇનાન્શિયલ ઓફિસર (સીએફઓ) અને તેની સમગ્ર કાનૂની ટીમને પણ સસ્પેન્ડ કરી છે.
અમેરિકન ફોરેન કરપ્શન પ્રેક્ટિસ એક્ટ (એફસીપીએ)ના ભંગની તપાસ પૂરી ન થાય ત્યાં સુધી ભારતી વોલમાર્ટ કેશ એન્ડ કેરી સ્ટોર રજૂ કરવાની કામગીરી પણ ધીમી કરી નાખશે.
પરિસ્થિતિથી વાકેફ એક વ્યક્તિએ કહ્યું હતું કે, કેપીએમજીના ઓડિટર્સ અને અમેરિકા સ્થિત કાનૂની પેઢી ગ્રીનબર્ગ ટ્રોરિગની બનેલી ભ્રષ્ટાચાર વિરોધી સ્કવોડે કાનૂની પેઢીના પાંચ સભ્યોને અલગથી બોલાવ્યા હતા અને તપાસ પૂરી ન થાય ત્યાં સુધી ભારતી વોલમાર્ટની ઓફિસમાં ન પ્રવેશવા કહ્યું હતું.
પાંચ સભ્યોમાં કાનૂની સલાહકાર તરીકે કામ કરતા સીએફઓ, એક સિનિયર મેનેજર, એક મેનેજર, એક આસિસ્ટન્ટ મેનેજર અને રિટેનરનો સમાવેશ થાય છે. આ પાંચેયની જવાબદારી સ્ટોર્સ અને અન્ય રિયલ એસ્ટેટ મંજૂરી, ટેક્સેશન અને લોજિસ્ટિક્સ માટે લાઇસન્સ મેળવવાની હતી. તેમને એફસીપીએ સંબંધિત તપાસ પૂરી ન થાય ત્યાં સુધી ઓફિસમાં ન આવવા જણાવાયું છે.
નામ જાહેર ન કરવાની શરતે એક વ્યક્તિએ જણાવ્યું હતું કે, તેઓ એ બાબતની તપાસ કરવા માંગે છે કે સરકારી અધિકારીઓને લાંચ આપવામાં આવી હતી કે નહીં.બીજી વ્યક્તિએ કહ્યું હતું કે ભારતના ભારતી ગ્રૂપ અને વિશ્વના સૌથી મોટા રિટેલર વોલમાર્ટ વચ્ચેનું સંયુક્ત સાહસ ભારતી વોલમાર્ટે ભારતમાં તેની સ્ટોર વિસ્તરણ કામગીરી અટકાવી દીધી છે. કંપની મહારાષ્ટ્રમાં સાંગલી અને શોલાપુરમાં તથા ગુજરાતમાં આણંદમાં તેના કેશ એન્ડ કેરી સ્ટોર્સ ખોલવાની હતી. ભારતી વોલમાર્ટના એક પ્રવક્તાએ આ વિશે ટિપ્પણી કરવાનો ઇનકાર કર્યો હતો.
ઇટીની પ્રશ્નાવલિના જવાબમાં પ્રવક્તાએ કહ્યું હતું કે, ''વોલમાર્ટ અને ભારતીએ તપાસના આધારે કેટલાક એસોસિયેટ્સને સસ્પેન્ડ કર્યા છે.કેપીએમજીએ આ વિશે ટિપ્પણી કરવાનો ઇનકાર કર્યો હતો. જીટી ગ્રીનબર્ગ ટોરિગ ટિપ્પણી કરવા ઉપલબ્ધ ન હતી.
વોલમાર્ટે ગયા સપ્તાહમાં અમેરિકામાં સિક્યોરિટી એન્ડ એક્સ્ચેન્જ કમિશન (એસઇસી)ને જણાવ્યું હતું કે મેક્સિકોમાં ચાલતી લાંચરુશવતની તપાસને ભારત, ચીન અને બ્રાઝિલ સુધી વિસ્તારી છે.
સ્ટાફર્સનું સસ્પેન્શન સામાન્ય પ્રક્રિયા છે કે નહીં તે સ્પષ્ટ નથી , પરંતુ વિદેશી સુપરમાર્કેટ કંપનીઓને ભારતમાં પ્રવેશ આપવા અંગે ગરમાગરમ રાજકીય ચર્ચા ચાલે છે ત્યારે કંપનીની છબીને તેનાથી નુકસાન થઈ શકે છે . વિરોધપક્ષોએ ગુરુવારે સંસદમાં આગ્રહ કર્યો હતો કે મલ્ટિ બ્રાન્ડ રિટેલમાં એફડીઆઇની મંજૂરી અંગે મતદાન થવું જોઈએ .
આ માંગણીના આધારે તેમણે ગૃહની કાર્યવાહી ખોરવી નાખી હતી . સરકારે જણાવ્યું હતું કે તેમણે એક્ઝિક્યુટિવ નિર્ણય લીધો છે અને જે રાજ્યો રિટેલમાં એફડીઆઇઓનો અમલ કરવા માંગતી ન હોય તેઓ તેના માટે સ્વતંત્ર છે.